Rīgā, 2022. gada 25.aprīlī

Stopiņu pamatskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmas akreditācijā un izglītības iestādes vadītājas profesionālās darbības novērtēšanas procesā. Esam pateicīgi vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus: Stopiņu pamatskola un tās īstenotā izglītības programma*: Pamatizglītības mazākumtautību programma* ir akreditējama uz sešiem gadiem, apliecinot, ka programmas īstenošana atbilst optimālam kvalitātes līmenim. Izglītības iestādes vadītājas darbs pamatā tiek vērtēts ar kvalitātes līmeni *“labi”,* tādējādi atzīstot, ka direktore profesionāli un atbildīgi veic uzticētos pienākumus, plāno pārmaiņu procesu ieviešanu kvalitatīva un mūsdienīga izglītības pakalpojuma nodrošināšanai saskaņā ar novada un valsts izglītības attīstības mērķiem un prioritātēm.

Stopiņu pamatskolas darbībā atzīmējamas vairākas stiprās puses - izglītības iestādē ir izveidota attīstoša un atbalstoša sistēma, kuras rezultātā izglītojamie ikdienas izglītības procesā un ārpus stundu aktivitātēs attīsta savus individuālos talantus, apgūst zināšanas un pilnveido prasmes atbilstoši savam spēju līmenim. Tiek veidota vienlīdzīga un iekļaujoša vide. Skolā ir radīti apstākļi un tiek sniegts profesionāls atbalsts skolēniem ar dažāda veida mācīšanās, uzvedības un saskarsmes traucējumiem, viennozīmīgi paužot pārliecību, ka ikviens var. Vēlamies atzīmēt arī vadības komandas saskaņotu rīcību, kas nodrošina labu procesu pārvaldību, veido visu iesaistīto pušu viennozīmīgu izpratni par skolas darbību. Skolas kolektīvs veicina emocionālo labizjūtu, nodrošinot cieņpilnu un atbalstošu iekšējo un ārējo komunikāciju visos līmeņos.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas un sarunas ar izglītības iestādes vadītāju, vietniekiem, pedagogiem, dibinātāja pārstāvjiem, mācību jomu vadītājiem, atbalsta personālu, izglītojamo vecākiem, izglītības iestādes padomi un izglītojamajiem.
2. Dokumentu izpēte: izglītības iestādes pašnovērtējuma ziņojums, izglītības iestādes attīstības plānošanas dokuments, vērtēšanas kārtība*,* elektroniskā skolvadības sistēma *e-klase,* audzināšanas darba prioritātes trīs gadiem un to ieviešanas izvērtējums.
3. Desmit mācību stundu vērošana (attālināti), attālināto mācību izpēte.
4. Situāciju analīze (attālināti) par pedagoģijas un izglītības iestādes aktuālās darbības jautājumiem.
5. Izglītības iestādes (virtuāla) apskate kopā ar pašpārvaldes pārstāvjiem.
6. Tīmekļvietnes un komunikācijas sociālajos medijos analīze.

Kā svarīgākos turpmākajos gados skolai veicamos uzdevumus akreditācijas ekspertu komisija ir noteikusi: sadarbībā ar dibinātāju definēt izglītības iestādes un izglītības programmas kvantitatīvos un kvalitatīvos sasniedzamos rezultātus, kuri ir jāsasniedz katru gadu un izglītības programmas noslēgumā, nosakot, kā tie tiks izmērīti, tādējādi paaugstinot izglītības kvalitāti kopumā. Tāpat iespējams sadarbībā ar dibinātāju iekļaut turpmākās attīstības plānošanas dokumentos ar iestādes infrastruktūras un materiāli tehniskās bāzes uzlabošanu saistītus jautājumus, piemēram, rast risinājumus kvalitatīva un stabila interneta pārklājuma nodrošināšanai. Turpmāk mācību procesā iespējams ieviest pakāpenisku pāreju uz bērncentrētu un pašvadītu mācību procesu, sekojot līdzi tam, lai ikdienas darbā tiktu izmantotas vēl daudzveidīgākas informācijas un komunikāciju rīku piedāvātās iespējas un citas metodes, ka arī pašvērtēšanas procesos vēl plašāk iesaistīt vecākus un skolēnus. Saredzams, ka iestādei ir iespējams izvērtēt izglītības iestādes iekšējos resursus un vietējās kopienas vajadzības, paredzot iespējamību īstenot speciālās pamatizglītības programmu izglītojamajiem ar mācīšanās traucējumiem, tādējādi palielinot izglītības iestādes ietekmi uz vietējās sabiedrības labbūtības veicināšanu.

Novēlu jums sekmīgu turpmāko sadarbību ar izglītības iestādes vadību un pedagogiem!

 Ekspertu komisijas vadītāja Diāna Briede